Der blev ikke sparet på de flotte ord, da drømmen om den nye by Vinge tæt ved Frederikssund skulle sælges.

Det grønne hjerte blev den nye bys kommende samlingspunkt kaldt, og plusord som bæredygtighed, fibernet, intelligent gadebelysning og idrætsby fandt vej til Frederikssunds Kommunes reklameomtale. For slet ikke at tale om store løfter om ny S-togsstation, butikker, kontorer og institutioner.

I hårde tal var det stort. Vinge blev markedsført som et af Danmarks største byudviklingsprojekter med et samlet areal på 370 hektar. Eller næsten 20 procent større end Ørestad i København.